Linnanmaa

Linnanmaa on kaupunginosa Kaijonharjun suuralueella Oulussa. Linnanmaalla asuu noin 2 900 asukasta ja siellä on yli 7 000 työpaikkaa. Linnanmaa sijaitsee noin viiden kilometrin päässä keskustasta pohjoiseen, suurimmaksi osaksi Pohjantien (valtatie 4) itäpuolella. Linnanmaa rajautuu Rajakylän, Ritaharjun, Koskelan, Kaijonharjun, Iskon ja Pyykösjärven kaupunginosiin. Linnanmaan ja Kaijonharjun kaupunginosat ovat sulautuneet täysin yhteen ja kaupunginosan vaihtumista ei maastossa huomaa. Yhdessä Linnanmaan ja Kaijonharjun keskeiset osat muodostavat Oulun Yliopiston ja Oulun ammattikorkeakoulun ympärille muodostuvan kampusalueen. 
Yliopistoalue.
Alueella sijaitsevat muun muassa Oulun yliopisto, Oulun ammattikorkeakoulun Linnanmaan kampus, yliopiston kasvitieteellinen puutarha, Eläintieteellinen museo sekä VTT:n Oulun toimipiste. Alueella sijaitsee myös Oulun Ylioppilaskylä, jossa on runsaasti opiskelija-asuntoja. Linnanmaan kaupunginosassa sijaitsi myös sittemmin lakkautettu ja osin purettu Linnanmaan eläintarha. Myös Oulun yliopiston ylläpitämä Oulun normaalikoulu (1-9) ja normaalikoulun lukio sijaitsevat Linnanmaalla.
Teknologiakylä.
Linnanmaan länsiosassa, yliopiston ja Oulu–Tornio-rautatien välisellä alueella sijaitsee Teknologiakylä Technopolis Linnanmaa, jossa on useita tekniikan tutkimus- ja tuotantolaitoksia. Alueella on lähes kaksisataa yritystä. Linnanmaan Oulun teknologiakylä syntyi 2000-luvun alun teknologiakuplan keskelle ja alueella oli merkittävä työllistävä ja taloudellinen vaikutus Oulun kehitykseen vuosituhannen vaihteessa. Teknologiakylää on kutsuttu "Pohjoisen Piilaaksoksi" ja alueella sijaitsikin monien suurten elektroniikka- ja tietotekniikkayritysten toimitiloja, esimerkiksi Google ja puhelin-Nokia.
Muut osa-alueet.
Lähiötyylistä rivitaloasumista kaupunginosassa edustaa Syynimaan osa-alue yliopistoalueen eteläpuolella. Syynimaan pohjoispuolelle on vuosina 1997–2003 rakennettu puutalovaltainen asuinalue, Puulinnanmaa. Myös Pyykösjärven länsirannalla sijaitseva Ranta-Koskela kuuluu Linnanmaan kaupunginosaan.
Liikenne.
Linnanmaan tieverkoston pohjan muodostavat Linnanmaantie yhdessä Alakyläntien ja Kaitoväylän kanssa. Linnanmaan länsiosassa kulkee Pohjantie, josta on yhteys Linnanmaan kaupunginosaan Linnanmaan rampin kautta. Yliopiston vieressä kulkee Yliopistokatu, josta on hyvät julkisen liikenteen yhteydet keskeisen kaupunkialueen pohjoisiin osiin sekä keskusta ja siitä etelään. Oulun tehokkaan joukkoliikenteen alustavissa suunnitelmissa raitiotie tai superbussi tulee kulkemaan Linnanmaan alueen läpi.
Muut palvelut.
Linnanmaan vetovoimaa on kasvattanut sinne 2003–2004 rakennettu market-alue, joka sisältää Prisman, Alkon, apteekin ja pienliikkeitä. Linnanmaan liikuntapalveluita tarjoavat Linnanmaan liikuntahalli, vuonna 2025 sen yhteyteen valmistunut Linnanmaan uimahalli sekä Linnanmaan jäähalli. Oulun uusi keskuspaloasema sijaitsee Linnanmaalla vuodesta 2021 lähtien.
Linnanmaan aluetta palvelee lähes koko pohjois-Oulun linja-autoliikenne. Alueelle päättyy tai alueen läpi kulkee Oulun seudun liikenteen linjat 1, 2, 3, 5, 8, 18, 19, 22, 23, 25, 27, 28, 48, 52 ja 58. Yöliikennettä Linnanmaan alueella on viikonloppuisin linjoilla 2N, 5N, 23 sekä jokaöinen linjan 8 vuoro keskustasta Linnanmaalle n. klo 2.
Alue on voittanut vuoden betonirakenne -kilpailun.